Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Συμβουλίου περί προσεγγίσεως των νομοθεσιών των κρατών μελών σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων (κωδικοποιημένη έκδοση)"

(2000/C 367/06)

Στις 23 Ιουνίου 2000, και σύμφωνα με το άρθρο 94 της συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα "Απασχόληση, κοινωνικές υποθέσεις, δικαιώματα του πολίτη", στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 12 Σεπτεμβρίου 2000 με βάση εισηγητική έκθεση του κ. Liverani.

Κατά την 375η σύνοδο ολομέλειάς της, της 20ής Σεπτεμβρίου 2000, η ΟΚΕ υιοθέτησε με 104 ψήφους υπέρ, καμμία ψήφο κατά και 6 αποχές, την ακόλουθη γνωμοδότηση.

1. Εισαγωγή

1.1. Η θεσμική ή επίσημη κωδικοποίηση των νομικών πράξεων αποτελεί έναν από τους στόχους που έθεσε η Επιτροπή στα πλαίσια της "Ευρώπης των πολιτών" ώστε, χάρη στην απλούστευση και στη διασάφησή του, να καταστεί το κοινοτικό δίκαιο προσιτό και κατανοητό από στον πολίτη.

1.2. Ο στόχος αυτός επιβεβαιώθηκε από το Ευρωπαϊκό Συμβούλιο του Εδιμβούργου το οποίο, στα συμπεράσματα της Προεδρίας, επιβεβαίωσε τη σημασία της θεσμικής ή επίσημης κωδικοποίησης καθόσον παρέχει νομική ασφάλεια ως προς τον εφαρμοστέο νόμο σε ορισμένη χρονική στιγμή όσον αφορά ένα συγκεκριμένο θέμα.

1.3. Η πρόταση κωδικοποίησης της οδηγίας 77/187/ΕΟΚ του Συμβουλίου, της 14ης Φεβρουαρίου 1977, περί προσεγγίσεως των νομοθεσιών των κρατών μελών σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων επιχειρήσεων ή εγκαταστάσεων, αποβλέπει στην εν λόγω κωδικοποίηση.

1.4. Η νέα οδηγία θα αντικαταστήσει τις διάφορες οδηγίες που αποτελούν αντικείμενο της κωδικοποίησης και αναφορικά με τις οποίες η ΟΚΕ είχε καταρτίσει σχετικές γνωμοδοτήσεις(1). Η νέα οδηγία σέβεται πλήρως την ουσία των κωδικοποιούμενων κειμένων και αρκείται, απλώς, στη συγκέντρωσή τους επιφέροντας μόνο τις τυπικές τροποποιήσεις που απαιτούνται από την ίδια τη διαδικασία κωδικοποίησης.

2. Γενικές παρατηρήσεις

2.1. Η Οικονομική και Κοινωνική Επιτροπή επικροτεί την πρόταση της Επιτροπής.

2.2. Συμφωνεί ως προς την ανάγκη να καταστεί η κοινοτική νομοθεσία περισσότερο προσιτή και κατανοητή από τους πολίτες.

2.3. Η μεγαλύτερη σαφήνεια και διαφάνεια της κοινοτικής νομοθεσίας θα επιτρέψουν την ορθή ερμηνεία της και θα διασφαλίσουν την απαραίτητη νομική βεβαιότητα.

2.4. Για τους λόγους αυτούς, η Οικονομική και Κοινωνική Επιτροπή εγκρίνει την πρόταση κωδικοποίησης της οδηγίας 77/187/ΕΟΚ του Συμβουλίου, της 14ης Φεβρουαρίου 1977, περί προσεγγίσεως των νομοθεσιών των κρατών μελών σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων επιχειρήσεων ή εγκαταστάσεων.

2.5. Η εν λόγω κωδικοποίηση αφορά μόνο ορισμένες επίσημες πτυχές των ελέγχων και επιδιώκει τον πλήρη σεβασμό του περιεχόμενού τους το οποίο και παραμένει αμετάβλητο.

Η ΟΚΕ ελπίζει ότι σε περίπτωση επανειλημμένων μελλοντικών προσφυγών στο Δικαστήριο της Ευρωπαϊκής Κοινότητας, η Επιτροπή θα προβεί ενδεχομένως σε τροποποίηση της οδηγίας.

Βρυξέλλες, 20 Σεπτεμβρίου 2000.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) Οδηγία 77/187/EOK του Συμβουλίου (ΕΕ L 61 της 5.3.1977, σ. 26). Γνωμοδότηση της ΟΚΕ της 23ης Απριλίου 1975 (ΕΕ C 255 της 7.11.1975, σ. 25) που τροποποιήθηκε από την Οδηγία 98/50/ΕΚ του Συμβουλίου (ΕΕ L 201 της 17.7.1998, σ. 88). Γνωμοδότηση της ΟΚΕ της 29ης Μαρτίου 1995 (ΕΕ C 133 της 31.5.1995, σ. 13).